b'\n_START_ARTICLE_\nNade\xc5\xbeda Tokareva\n_START_SECTION_\n\xc5\xbdivljenjepis\n_START_PARAGRAPH_\nDiplomirala je iz violine z odliko na Moskovskem dr\xc5\xbeavnem konservatoriju P. I. \xc4\x8cajkovskega v razredu vrhunskega pedagoga, profesorja Eduarda Gra\xc4\x8da. Podiplomski \xc5\xa1tudij je kon\xc4\x8dala leta 2003. _NEWLINE_Lavreatka mednarodnih tekmovanj:_NEWLINE__NEWLINE_III nagrada VII. Mednarodnega tekmovanja Kloster Schontal (Nem\xc4\x8dija, 1997)_NEWLINE_ _NEWLINE_Grand Prix I. Mednarodnega tekmovanja "Violina Severa" (Jakutsk, 1997)_NEWLINE_ _NEWLINE_I nagrada II. Mednarodnega tekmovanja A.I. Jampolskega (Penza, 1999)_NEWLINE_ _NEWLINE_Posebna nagrada XII. Mednarodnega tekmovanja P.I. \xc4\x8cajkovskega (Moskva, 2002)_NEWLINE_ _NEWLINE_Posebna nagrada Mednarodnega tekmovanja Marguerite Long\xe2\x80\x93Jacques Thibaud (Pariz, 2002) _NEWLINE_ _NEWLINE_II nagrada na I. Moskovskem tekmovanju violinistov Nicoloja Paganinija (Moskva, 2003) _NEWLINE__NEWLINE_Nagrajenka Mednarodnega festivala \xc2\xbbAprilska pomlad\xc2\xab\xc2\xa0(Severna Koreja, 2006) _NEWLINE_Od leta 1999 do 2012 je delovala kot solistka-violinistka Moskovske dr\xc5\xbeavne akademske filharmonije._NEWLINE_Nastopala je v najve\xc4\x8djih Moskovskih koncertnih dvoranah: v Veliki in Mali dvorani Moskovskega konservatorija, v dvorani \xc4\x8cajkovskega, v dvorani Svetlanova in v komorni dvorani Mednarodnega Doma Glasbe. Umetnica je sodelovala prakti\xc4\x8dno z vsemi simfoni\xc4\x8dnimi orkestri glavnega mesta in s \xc5\xa1tevilnimi orkestri v Rusiji in v tujini. Koncertno se je udejstvovala v ve\xc4\x8d kot 30 dr\xc5\xbeavah, vklju\xc4\x8dno z Rusijo, ZDA, dr\xc5\xbeavami Zahodne in Vzhodne Evrope, Izraelom, Tur\xc4\x8dijo, Vjetnamom, Kitajsko in Japonsko._NEWLINE_Se posve\xc4\x8da tudi glasbenopedago\xc5\xa1ki dejavnosti:_NEWLINE__NEWLINE_Od leta 2002 do 2013 je delovala na Moskovskem dr\xc5\xbeavnem konservatoriju kot docent in tajnik katedre pod vodstvom prof. E. Gra\xc4\x8da._NEWLINE_ Od leta 2011 do 2013 je docentka violine na Dr\xc5\xbeavni klasi\xc4\x8dni akademiji Majmonid v Moskvi._NEWLINE__NEWLINE_Od leta 2006 do 2009 je profesorica na Univerzi Kurashiki Sakuyo na Japonskem._NEWLINE__NEWLINE_V sezoni 2011/12 je koncertna mojstrica Simfoni\xc4\x8dnega orkestra RTV Slovenija. _NEWLINE_Leta 2011 se je preselila v Slovenijo, zaradi svojih umetni\xc5\xa1kih dose\xc5\xbekov je v kratkem \xc4\x8dasu tudi pridobila slovensko dr\xc5\xbeavljanstvo.V Sloveniji je naredila svoj koncertni debut, ko je v eni no\xc4\x8di zamenjala solista ter izvedla Koncert za violino in orkester P. I. \xc4\x8cajkovskega na jubilejnem koncertu Antona Nanuta. Po odmevnem koncertu so jo zasuli s ponudbami za studijska snemanja. Posnela je ves opus za violino in klavir slovenskega skladatelja Iva Petri\xc4\x87a,  skladbe Janeza Mati\xc4\x8di\xc4\x8da, Lojze Lebi\xc4\x8da, Nenada Fir\xc5\xa1ta, _NEWLINE_Mihaela Pa\xc5\xa1a, Igorja \xc5\xa0tuhca, Janija Goloba ter obilico skladb ruskih, sovjetskih in drugih avtorjev. Sposobna je prilagajati svoj slog in zadostiti zahtevam \xc5\xa1irokega kroga glasbenega repertoarja, od baroka do sodobne glasbe. Je avtorica \xc5\xa1tevilnih transkripcij in priredb za violino ter interpretka mnogih krstnih izvedb del slovenskih in tujih skladateljev._NEWLINE_Koncertira tako solisti\xc4\x8dno kot tudi v komornih sestavih v dvoranah po vsej Sloveniji in v tujini. Sodeluje s Cankarjevim domom, Programom ARS, Pre\xc5\xa1ernovim skladom, Festivalom Ljubljana. Nastopila je v Kulturnem domu Nova Gorica, Narodnem domu Celje, DSS, DSR, SKICA in \xc5\xa1e na nekaterih drugih prizori\xc5\xa1\xc4\x8dih.'